Broj: 711-I-1945-P-224/19-05-11

Zagreb, 8. studenog 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Dinka Burića, gradonačelnika Grada Belišća**, na 68. sjednici, održanoj 8. studenog 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Dinka Burića, gradonačelnika Grada Belišća, neće se pokrenuti, s obzirom da iz prikupljenih podataka i dokumentacije, povodom zaprimljene prijave od 8. srpnja 2019.g., u vezi okolnosti poslovnih odnosa između Specijalističke internističke ordinacije dr. Dinko Burić i trgovačkog društva BELIŠĆE d.d., ne proizlazi da je u postupanju navedenog dužnosnika došlo do moguće povrede odredbi ZSSI-a.**

Obrazloženje

Dana 8. srpnja 2019.g. protiv dužnosnika Dinka Burića, gradonačelnika Grada Belišća, podnesena je anonimna prijava, koja je u knjizi ulazne pošte Povjerenstva zaprimljena pod brojem 711-U-2539-P-224/19-01-2. U prijavi se navodi da je dr. Dinko Burić od 2002.g., preko Internističke ordinacije koje je vlasnik, primao od tvrtke Belišće d.d. (danas DS Smith Belišće Croatia d.o.o.) 8.000 kn za preglede radnika imenovane tvrtke, a istovremeno je za isto imao ugovor i sa HZZO te od HZZO-a naplaćivao iznose za preglede istih radnika i pacijenata. U prijavi se dalje navodi kako je trgovačko društvo Belišće d.d. pak preglede radnika obavljalo u nekoj trećoj ordinaciji.

Dana 25. rujna 2019.g. Povjerenstvo je zaprimilo dopunu prijave u kojoj se u bitnom ponavlja isto kao i u prethodnoj prijavi, uz dodatak da je dužnosnik Dinko Burić mandat u Hrvatskom saboru započeo 2010.g. i da je do kraja 2010.g. njegova ordinacija imala ugovore s Duropak Belišće d.o.o. i Belišće d.d. za iznos od 8000kn, koji iznos je primao još od 2002.g., dok je od 2005.g. bio na funkciji zamjenika župana Osječko-baranjske županije.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Sukladno članku 39. stavku 5. ZSSI-a, Povjerenstvo ima pravo pribaviti činjenice i dokaze djelovanjem drugih tijela javne vlasti te su nadležna tijela u Republici Hrvatskoj dužna bez odgode, na zahtjev Povjerenstva, dostaviti zatražene obavijesti i dokaze.

Uvidom u Registar dužnosnika, službene internetske stranice Hrvatskog sabora i arhivu dostavljenih Izvješća o imovinskom stanju utvrđeno je kako je dužnosnik Dinko Burić obnašao dužnost zastupnika u Hrvatskom saboru u 6. i 7. sazivu Sabora, nakon čega obnaša dužnost gradonačelnika Grada Belišća u mandatu 2013. – 2017. te u aktualnom mandatu od 28. svibnja 2017.g.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog zakona, dok je podstavkom 43. ZSSI-a propisano je da su gradonačelnici i njihovi zamjenici dužnosnici u smislu navedenog Zakona. Stoga je i Dinko Burić povodom obnašanja gore navedenih dužnosti obvezan postupati sukladno odredbama ZSSI-a.

U svrhu provjere osnovanosti navoda iz zaprimljene prijave, Povjerenstvo je prikupilo relevantne podatke i dokumentaciju, kako bi utvrdilo ukazuju li okolnosti iz prijave na moguću povredu odredbi ZSSI-a.

Uvidom u podatke Sudskog registra Trgovačkog suda u Osijeku Povjerenstvo je utvrdilo da je pod MBS: 030008963 upisano trgovačko društvo DS Smith Belišće Croatia d.o.o. Kao osnivač društva upisano je društvo DS Smith Packaging South East GmbH iz Austrije, dok su kao osobe ovlaštene za zastupanje društva upisani troje prokurista i dva člana uprave. Pod podacima o statusnim promjenama upisano je kako je subjektu upisa pripojen drugi subjekt, odnosno da se Ugovorom o pripajanju od 30. lipnja 2003.g. Belišće d.d. Tvornica elektro opreme d.o.o. te Belišće d.d. Tvornica za preradu drva d.o.o. pripajaju Belišću d.d., koje postaje društvo preuzimatelj. Odluke o pripajanju nisu pobijane. Uvidom u podatke sudskog registra utvrđeno je kako su navedena društva brisana iz registra, dok je BELIŠĆE dioničko društvo za proizvodnju papira, kartonske ambalaže, strojeva, primarnu i finalnu preradu drva i suhu destilaciju drva promijenjeno u DS Smith Belišće Croatia d.o.o.

Uvidom u Izvješće o imovinskom stanju dužnosnika utvrđeno je da je dužnosnik obavljao poslove spec. int. medicine u Specijalističkoj internističkoj ordinaciji Dinko Burić, dr. med. spec. int. med. u Belišću, u razdoblju od 1. siječnja 2002.g. do 1. veljače 2014.g.

 Povjerenstvo je od trgovačkog društva DS Smith Belišće Croatia d.o.o. zatražilo očitovanje je li to društvo ili njegov prednik, Belišće d.d., stupalo u poslovne odnose sa Specijalističkom internističkom ordinacijom Dinko Burić, dr.med.spec.interne med. iz Belišća te, ukoliko jest, u čemu su se poslovni odnosi sastojali, od kada traju, odnosno koliko su trajali (ukoliko su isti prestali) te da dostave ugovor/ugovore za predmetne poslovne odnose te kartice plaćenih usluga po godinama, od 2011.g.

 Trgovačko društvo DS Smith Belišće Croatia d.o.o. je 9. kolovoza 2019.g. dostavilo očitovanje u kojem se navodi kako navedeno društvo, kao niti njegovi prednici Belišće d.d. i Duropack Belišće d.o.o., nije imalo poslovnu suradnju sa Specijalističkom internističkom ordinacijom Dinko Burić, niti je izvršeno plaćanje na njihov žiro račun u promatranom razdoblju.

Člankom 1. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti. Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a sukob interesa postoji kada su privatni interesi dužnosnika u suprotnosti s javnim interesom, posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 7. ZSSI-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, a točkom i) dužnosnicima je zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe.

 Slijedom navedenog, Povjerenstvo je utvrdilo kako su navodi u predmetnim prijavama da je Internistička ordinacija u vlasništvu dužnosnika Dinka Burića bila u poslovnom odnosu s trgovačkim društvom Belišće d.d. (danas DS Smith Belišće Croatia d.o.o.) za preglede radnika imenovane tvrtke, u razdoblju od 2011.g. do danas, neosnovani. Naime, prema očitovanju trgovačkog društva DS Smith Belišće Croatia d.o.o. navedeno društvo, kao niti njegovi prednici Belišće d.d. i Duropack Belišće d.o.o., nije imalo poslovnu suradnju sa Specijalističkom internističkom ordinacijom Dinko Burić, niti je izvršeno plaćanje na njihov žiro račun u razdoblju od 2011.g. do danas.

Povjerenstvo pritom naglašava kako je važeći Zakon o sprječavanju sukoba interesa, kojim je člankom 28., radi provedbe toga Zakona, osnovano Povjerenstvo za odlučivanje o sukobu interesa, a člankom 30. stavkom 1. toga Zakona propisano da je u nadležnosti Povjerenstva pokretanje postupaka sukoba interesa i donošenje odluka o tome predstavlja li određeno djelovanje ili propust dužnosnika povredu odredbi toga Zakona, stupio je na snagu 10. ožujka 2011.g. Sukladno prijelaznim i završnim odredbama, i to članku 56. stavku 3. ZSSI-a, Povjerenstvo je nadležno samo dovršiti postupke koji su već pokrenuti od strane prethodno nadležnog tijela prije stupanja na snagu ZSSI-a, na temelju odredaba tada važećeg Zakona o sprječavanju sukoba interesa u obnašanju javnih dužnosti (»Narodne novine«, br. 163/03., 94/04., 48/05., 141/06., 60/08., 38/09. i 92/10.). No, člankom 57. ZSSI-a propisano je da danom stupanja na snagu toga Zakona prestaje važiti Zakon o sprječavanju sukoba interesa u obnašanju javnih dužnosti.

 Kako se dio navoda u prijavi odnosi na razdoblje od 2002.g. i 2005.g., odnosno prije stupanja na snagu ZSSI-a Povjerenstvo ove okolnosti nije utvrđivalo budući da, slijedom gore navedenog, Povjerenstvo nije nadležno pokrenuti postupak protiv dužnosnika zbog postupanja koja su se dogodila prije stupanja na snagu ZSSI-a, odnosno nije u djelokrugu Povjerenstva utvrđivati niti sankcionirati eventualne povrede prethodno važećeg Zakona o sprječavanju sukoba interesa u obnašanju javnih dužnosti.

 Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Dinko Burić, osobnom dostavom
2. Na znanje podnositelju prijave, putem dostavljene e-mail adrese
3. Objava na internetskoj stranici Povjerenstva
4. Pismohrana